西岡僦居
作者：文同
朝代：宋

paragraphs: 出官在秦蜀，始末凡十年。
所治得公宇，靡不完且堅。
中堂與挾廊，角翼相鈎聯。
領屬僅十口，出處皆安便。
冬夏惡風日，侵薄曾無緣。
今年歸中都，職事叨磨鉛。
未免僦屋住，敢謂須華鮮。
西岡頗幽僻，愛此遠市廛。
問得王氏居，十楹月四千。
床榻案几外，空處無一椽。
匽溷及井竈，坼壁皆相連。
經庳須俯首，過隘常側肩。
所謂十口者，日繞蝸殻旋。
前時大暑中，幾不禁袢延。
鬰若鼎釜炊，局如狴犴攣。
走蝎過亂蟻，飛蚊劇群蟬。
今日幸過之，復畏明日然。
喜見白露節，相賀肌肉全。
如何下淫雨，曉夕常綿綿。
瓦破榱棟漏，柱陷牆垣穿。
惟供改席坐，豈暇安枕眠。
中庭止數步，深已可載船。
盡室徒跣行，一起復一顛。
京師費耗地，居止實重遷。
俸料計月入，外得無幾錢。
却思已過分，僅免親犁田。
自望於古人，若地而升天。
小廬焦生高，陋巷顔子賢。
引之諭妻孥，吾道宜此焉。
猶勝比鄰者，寒突無晨烟。